Predkladacia správa

	Návrh zákona o riadení štátu v krízových situáciách mimo času vojny a vojnového stavu sa vypracoval na základe uznesenia vlády Slovenskej republiky č. 310 z  27. marca 2002 k správe o audite krízového manažmentu štátu, ktorým vláda Slovenskej republiky uložila ministrovi vnútra Slovenskej republiky  v bode B. 2 vypracovať a predložiť na rokovanie vlády Slovenskej republiky návrh zákona o krízovom riadení do 30. apríla 2002. 

	Hlavným dôvodom pre vypracovanie navrhovanej právnej úpravy je vytvorenie právnych predpokladov pre riadenie štátu v prípade vzniku krízových situácií nevojenského charakteru tak, aby bolo možné včas identifikovať charakter a rozsah prípadného ohrozenia, minimalizovať jeho dôsledky a čo najrýchlejšie obnoviť pôvodný stav.  Návrh zákona vychádza z návrhu ústavného zákona o bezpečnosti štátu v čase vojny, vojnového stavu, výnimočného stavu a núdzového stavu. 

	Návrh zákona vychádza z článku 1 ods. 9 ústavného zákona o bezpečnosti štátu v čase vojny, vojnového stavu, výnimočného stavu a núdzového stavu, podľa ktorého riadenie štátu v krízových situáciách mimo času vojny a vojnového stavu ustanoví osobitný zákon. 

	Navrhovaný zákon ustanovuje pôsobnosť orgánov verejnej moci pri riadení štátu v krízových situáciách mimo času vojny a vojnového stavu, práva a povinnosti právnických osôb a fyzických osôb pri príprave na krízové situácie mimo času vojny a vojnového stavu a pri ich riešení a sankcie za porušenie povinností ustanovených týmto zákonom. 

	Návrh zákona nemá zvýšený dopad na štátny rozpočet. Nemá environmentálny dopad ani dopad na zamestnanosť a na tvorbu nových pracovných miest. 

	V rámci skráteného pripomienkového konania uplatnilo viacero pripomienkujúcich subjektov zásadné pripomienky smerujúce k zosúladeniu navrhovaného zákona s ústavným zákonom o bezpečnosti štátu v čase vojny, vojnového stavu, výnimočného stavu a núdzového stavu. Vzhľadom na to, že návrh zákona bol zaslaný na pripomienkové konanie pred schválením predmetného návrhu zákona, predkladateľ v čase jeho vypracovania a zaslania nemohol zohľadniť viaceré zmeny, ktoré nastali v procese jeho schvaľovania v Národnej rade Slovenskej republiky. Po pripomienkovom konaní bol návrh prepracovaný tak, aby uvedené zmeny zohľadňoval, avšak pre krátkosť času, ktorý mal predkladateľ na jeho predloženie,  nemohli byť uskutočnené rokovania so všetkými dotknutými pripomienkujúcimi orgánmi o spôsobe zohľadnenia ich pripomienok. 

	Dňa 23. apríla 2002 prerokovala návrh zákona Legislatívna rada vlády Slovenskej republiky, ktorá ho odporučila po zapracovaní jej pripomienok predložiť na rokovanie vlády Slovenskej republiky. V predkladanom novom znení sú pripomienky Legislatívnej rady vlády Slovenskej republiky zapracované.  

	Dňa 24. apríla  2002 bol návrh zákona o riadení štátu v krízových situáciách mimo času vojny a vojnového stavu predmetom rokovania vlády. Vzhľadom na to, že minister obrany Slovenskej republiky uplatnil k návrhu zákona zásadné pripomienky, rokovanie k návrhu uvedeného zákona bolo prerušené.  Dňa 25. a 26. apríla 2002 prebehli rokovania medzi zástupcami Ministerstva vnútra Slovenskej republiky a Ministerstva obrany Slovenskej republiky, na ktorých došlo k dohode k sporným otázkam a predkladané nové znenie návrhu zákona zohľadňuje túto dohodu.   Zhodu k predkladanému návrhu zákona vyjadrili  aj minister obrany a minister vnútra na spoločnom stretnutí  2. mája 202. 

	Dňa 14. mája 2002 bol návrh opätovne prerokovaný v Legislatívnej rade vlády Slovenskej republiky, ktorá k nemu uplatnila niekoľko väčšinou legislatívnotechnických pripomienok, ktoré sú v predkladanom znení zapracované.